บจ.แห่กู้นอกได้หลายเด้งลดความเสี่ยง
บจ.แห่ขายหุ้นกู้ต่างประเทศได้ประโยชน์มาก
29 ต.ค. 2555

บจ.แห่ขายหุ้นกู้ต่างประเทศได้ประโยชน์มาก
น.ส.อริยา ติรณะประกิจ ผู้ช่วยกรรมการผู้จัดการ สมาคมตลาดตราสารหนี้ไทย กล่าวว่า การเสนอขายหุ้นกู้ในต่างประเทศของบริษัทจดทะเบียน (บจ.) ในปีนี้มีจำนวนเพิ่มขึ้น โดยมีการขออนุญาตสูงถึง 2 แสนล้านบาท โดยช่วงที่มีการขายมากสุดคือในช่วงเดือน ส.ค.ก.ย.ที่ผ่านมา
สาเหตุที่ บจ.เลือกออกหุ้นกู้ต่างประเทศ คงเป็นเพราะเห็นว่าดอกเบี้ยต่ำ เมื่อรวมต้นทุนในการแปลงอัตราแลกเปลี่ยนแล้ว ยังได้ต้นทุนที่ต่ำกว่าการออกหุ้นกู้ในประเทศ ขณะที่บางบริษัทไม่ได้มองแค่เรื่องดอกเบี้ย แต่ให้ความสำคัญกับการมีแหล่งเงินทุนที่หลากหลาย
นายสันติ กีระนันทน์ กรรมการผู้จัดการ บริษัท ทริสเรทติ้ง กล่าวว่า การออกไปเสนอขายหุ้นกู้ในต่างประเทศของ บจ.ไทยยังอยู่ในระดับปกติ ไม่ได้เพิ่มขึ้นมากเหมือนในช่วงก่อนเกิดวิกฤตปี 2540 โดยส่วนใหญ่เป็น บจ.ที่มีการทำธุรกรรมผ่านสกุลเงินต่างประเทศอยู่แล้ว เช่น บริษัทในกลุ่มพลังงาน ปิโตรเคมี และธนาคารพาณิชย์ เนื่องจากการออกหุ้นกู้ต่างประเทศช่วยป้องกันความเสี่ยงจากค่าเงินโดยธรรมชาติ
ขณะเดียวกัน มองว่าอัตราดอกเบี้ยของไทยและต่างประเทศมีส่วนต่างประมาณ 1% ซึ่งยังไม่จูงใจให้ บจ.ไทยหันไปออกหุ้นกู้ต่างประเทศมากนัก 
อย่างไรก็ตาม เชื่อว่าในอนาคต บจ.ไทยจะหันไปออกหุ้นกู้ต่างประเทศมากขึ้นเรื่อยๆ เพราะมีบริษัทขนาดใหญ่ออกไปลงทุนในต่างประเทศอย่างต่อเนื่อง จึงจำเป็นต้องใช้การออกหุ้นกู้สกุลเงินท้องถิ่นหรือสกุลเงินสากลเป็นเครื่องมือในการระดมทุนอยู่แล้ว เพื่อให้เกิดความคล่องตัวในการดำเนินธุรกิจ